Okresná prokuratúra Poprad 
Štefánikova 11, 058 01 Poprad 1 	

Sp. zn. : 1 Pv 894/13/7706	Poprad, 4.2.2015
EEČ : 2-57-12-2015

U Z N E S E N I E

Trestná vec:	obvinený XXXXX 
Prečin:	Neodvedenie dane a poistného podľa § 277 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Poprad
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ako konateľ spoločnosti XXXXX miesto podnikania XXXXX 058 01 XXXXX, IČO: XXXXX zodpovedný za odvod poistného na sociálne poistenie do Sociálnej poisťovne, poistného na verejné zdravotné poistenie do zdravotných poisťovní a za odvod preddavkov na daň zo závislej činnosti Daňovému úradu zrazil a neodviedol určeným príjemcom za zamestnancov tejto spoločnosti poistné a preddavky na daň zo závislej činnosti a to: 
za mesiac december 2012 poistné na sociálne poistenie do Sociálnej poisťovne, pobočka XXXXX vo výške 236,69 € splatné dňa 30.01.2013, poistné na verejné zdravotné poistenie do Všeobecnej zdravotnej poisťovne a.s. vo výške 49,51 €, splatné dňa 15.01.2013, do zdravotnej poisťovne Dôvera a.s. vo výške 59,73 €, splatné dňa 15.01.2013 a preddavky na daň zo závislej činnosti Daňovému úradu Prešov vo výške 169,63 €, splatné dňa 27.12.2012, 
za mesiac január 2013 poistné na sociálne poistenie do Sociálnej poisťovne, pobočka XXXXX vo výške 251,36 € splatné dňa 28.02.2013, poistné na verejné zdravotné poistenie do Všeobecnej zdravotnej poisťovne a.s. vo výške 72,11 €, splatné dňa 28.02.2013 a preddavky na daň zo závislej činnosti Daňovému úradu Prešov vo výške 197,62 €, splatné dňa 30.01.2013,
za mesiac február 2013 poistné na verejné zdravotné poistenie do Všeobecnej zdravotnej poisťovne a.s. vo výške 66,36 €, splatné dňa 30.03.2013, do zdravotnej poisťovne Dôvera a.s. vo výške 30,93 €, splatné dňa 30.03.2013 a preddavky na daň zo závislej činnosti Daňovému úradu Prešov vo výške 166,55 €, splatné dňa 04.03.2013,
za mesiac marec 2013 preddavky na daň zo závislej činnosti Daňovému úradu Prešov vo výške 208,95 €, splatné dňa 15.04.2013,
za mesiac apríl 2013 preddavky na daň zo závislej činnosti Daňovému úradu Prešov vo výške 56,23 €, splatné dňa 27.05.2013,
aj napriek tomu, že spoločnosť mala v čase výplatných termínom miezd zamestnancov dostatok finančných prostriedkov na úhradu hrubej mzdy zamestnancov a k dátumom splatnosti zrazeného poistného a preddavku na daň zo závislej činnosti spoločnosť disponovala dostatkom finančných prostriedkov k ich úhrade, čím Sociálnej poisťovni, pobočka XXXXX, neodviedol poistné na sociálne poistenie v celkovej výške 488,05 € v zmysle zákona č. 461/2003 Z. z. o sociálnom poistení, Všeobecnej zdravotnej poisťovni, a.s., neodviedol poistné na verejné zdravotné poistenie v celkovej výške 187,98 €, zdravotnej poisťovni Dôvera a.s., neodviedol poistné na verejné zdravotné poistenie v celkovej výške 121,65 € v zmysle zákona č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov a Daňovému úradu Prešov neodviedol preddavky na daň zo závislej činnosti v celkovej výške 798,98 €, teda celkovo určeným príjemcom neodviedol poistné vo výške 797,68 € a preddavky na daň zo závislej činnosti vo výške 798,98 €,  

pretože zanikla trestnosť činu, lebo splatná daň a poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami. 

Odôvodnenie:
Uznesením vyšetrovateľa Okresného riaditeľstva Policajného zboru v Poprade, Odboru kriminálnej polície sp. zn. XXXXX zo dňa 19.12.2013 bolo v zmysle § 199 ods. 1 Trestného poriadku začaté trestné stíhanie pre prečin neodvedenia dane a poisteného podľa § 277 ods. 1 Trestného zákona a prečin nezaplatenia dane a poistného podľa § 278 ods. 1 Trestného zákona, na tom skutkovom základe, ako je uvedené v predmetnom uznesení. Uznesením vyšetrovateľa Okresného riaditeľstva Policajného zboru v Poprade, Odboru kriminálnej polície sp. zn. XXXXX zo dňa 08.08.2014 bolo v zmysle § 206 ods. 1 Trestného poriadku vznesené obvinenie XXXXX pre prečin neodvedenia dane a poistného podľa § 277 ods. 1 Trestného zákona, na tom skutkovom základe, ako je to uvedené vo výrokovej časti rozhodnutia.

V priebehu vykonaného vyšetrovania bol vypočutý obvinený, zástupcovia poškodených strán Sociálnej poisťovne - pobočka XXXXX, Všeobecnej zdravotnej poisťovne, a.s. pobočka XXXXX, zdravotnej poisťovne Dôvera a.s. - pobočka Nitra,  zástupca Daňového úradu Prešov a do spisu boli zabezpečené správy Daňového úradu, pobočka XXXXX, Všeobecnej zdravotnej poisťovne a.s., zdravotnej poisťovne Dôvera, Sociálnej poisťovne - pobočka XXXXX, znalecký posudok č. XXXXX znalca XXXXX bola vykonaná prehliadka nebytových priestorov, zabezpečené účtovníctvo spoločnosti za rozhodné obdobie, zabezpečené správy a výpisy z účtov vedených v Tatra banka a.s., Slovenskej sporiteľni a.s., výpis z registra trestov obvineného a charakteristiky.

Obvinený vo svojej výpovedi po zákonnom poučení uviedol, že dlžnú sumu je schopný uhradiť v priebehu dvoch mesiacov. 

Počas vyšetrovania boli za jednotlivých poškodených vypočutí splnomocnení zástupcovia, ktorí vo svojich výsluchoch špecifikovali nároky vo vzťahu k dlžnému poistnému a nedoplatkom na daniach spoločnosti XXXXX 

Po zabezpečení účtovníctva spoločnosti, výpisov z jednotlivých bánk bol do konania pribratý znalec z odboru ekonómia a manažment XXXXX, ktorý v znaleckom posudku XXXXX konštatoval, že spoločnosť XXXXX. mohla uhradiť:

-	Sociálnej poisťovni poistné za zamestnancov a to za mesiac december 2012 vo výške 236,69 €, za mesiac január 2013 vo výške 251,36 €
-	Všeobecnej zdravotnej poisťovni a.s. poistné na verejné zdravotné poistenie za zamestnancov a to za mesiac december 2012 vo výške 49,51 €, mesiac január 2013 vo výške 72,11 € a február 2013 vo výške 66,36 €.
-	Dôvere zdravotnej poisťovni, a.s. poistné za verejné zdravotné poistenie za zamestnancov a to za mesiac december 2012 vo výške 59,73 €, február 2013 vo výške 30,93 € a 
-	Daňovému úradu Prešov preddavky na daň zo závislej činnosti a to za mesiac december 2012 vo výške 169,63 €, za mesiac január 2013 vo výške 197,62 €, február 2013 vo výške 166,55 €, marec 2013 vo výške 208,95 € a apríl 2013 vo výške 56,23 €.

Súčasťou vyšetrovacieho spisu sú aj fotokópie poštových poukazov a príjmového pokladničného dokladu, z ktorých vyplýva úhrada: 

-	poistného Sociálnej poisťovni XXXXX vo výške 488,05 € dňa 03.10.2014,
-	poistného na verejné zdravotné poistenie Všeobecnej zdravotnej poisťovne, a.s. vo výške 187,98 € dňa 03.10.2014, 
-	poistného na verejné zdravotné poistenie Dôvere zdravotnej poisťovne, a.s. vo výške 121,65 € dňa 03.10.2014, 
-	preddavkov na daň zo závislej činnosti Daňovému úradu Prešov, pobočka XXXXX vo výške 798,98 €. 

Pripísanie uvedených úhrad potvrdili aj jednotliví poškodení. Z vyjadrení poškodených zároveň vyplýva, že obvinený nebol v posledných dvadsiatich štyroch mesiacoch postihnutý za obdobný čin, ako čin pre ktorý mu bolo vznesené obvinenie. Lustráciou v príslušných registroch bolo zistené, že voči obvinenému trestné stíhanie za obdobný čin nebolo v predchádzajúcich dvadsiatich štyroch mesiacoch zastavené z dôvodu zániku trestnosti trestného činu.

Preštudovanie vyšetrovacieho spisu na Okresnom riaditeľstve Policajného zboru v Poprade, Odbore kriminálnej polície sa uskutočnilo dňa 30.12.2014. Z uvedeného vyplýva, že ešte pred skončením vyšetrovania a oboznámením sa s jeho výsledkami bola splatná daň  a poistné vo výške zodpovedajúcej zisteniam v zmysle znaleckého posudku zaplatené. 

Prečinu neodvedenia dane a poistného podľa § 277 ods. 1 Trestného zákona  sa dopustí ten, kto v malom rozsahu zadrží a neodvedie určenému príjemcovi splatnú daň, poistné na sociálne poistenie, verejné zdravotné poistenie alebo príspevok na starobné dôchodkové sporenie, ktoré zrazí alebo vyberie podľa zákona v úmysle zadovážiť sebe alebo inému neoprávnený prospech. 

Podľa § 125 ods. 1 Trestného zákona škodou malou sa rozumie škoda prevyšujúca sumu 266 eur. Škodou väčšou sa rozumie suma dosahujúca najmenej desaťnásobok takej sumy. Značnou škodou sa rozumie suma dosahujúca najmenej stonásobok takej sumy. Škodou veľkého rozsahu sa rozumie suma dosahujúca najmenej päťstonásobok takej sumy. Tieto hľadiská sa použijú rovnako na určenie výšky prospechu, hodnoty veci a rozsahu činu.

Podľa § 215 ods.1 písm. h) Trestného poriadku prokurátor zastaví trestné stíhanie, ak zanikla trestnosť činu.

Podľa § 86 ods. 1 písm. e) Trestného zákona trestnosť trestného činu zaniká aj vtedy, ak ide o trestný čin skrátenia dane a poistného podľa § 276, neodvedenia dane a poistného podľa § 277 alebo nezaplatenia dane a poistného podľa § 278, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.

Podľa § 86 ods. 2 Trestného zákona Trestnosť trestného činu podľa odseku 1 písm. e) nezaniká, ak ide o páchateľa, ktorý bol za obdobný čin v predchádzajúcich dvadsiatich štyroch mesiacoch postihnutý, alebo ak trestné stíhanie páchateľa za obdobný čin bolo v predchádzajúcich dvadsiatich štyroch mesiacoch zastavené z dôvodu zániku trestnosti trestného činu podľa odseku 1.

Zo zabezpečených dôkazov vyplýva, že predmetný skutok, tak ako bol ustálený v priebehu vyšetrovania, sa stal, vykazuje znaky trestného činu a tento spáchal obvinený. Pretože však v rozhodovanej veci nastala právna skutočnosť, a to zaplatenie dane a poistného v rozsahu, v ktorom spoločnosť mohla v rozhodnom období toto jednotlivým poškodeným uhradiť, predtým, ako sa obvinený mohol oboznámiť s výsledkami vyšetrovania, bolo na mieste rozhodnúť tak, ako je to uvedené vo výroku tohto uznesenia a trestné stíhanie zastaviť postupom podľa § 215 ods. 1 písm. h/ Trestného poriadku s poukazom na § 86 ods. 1 písm. e) Trestného zákona.  

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

Mgr. Tomáš Gerbery
prokurátor